Tom Behnke (KF), 2006-11-09:
Tak til SF for at rejse denne forespørgselsdebat.
Tak, fordi det er en utrolig vigtig debat.
Det er vigtigt, at vi hele tiden holder fokus på emnet, for vold er uacceptabelt, og vi skal gøre alt, hvad vi kan, for at sikre, at børn ikke udsættes for vold.
Men også en tak, fordi det giver mig som ordfører for De Konservative en helt enestående mulighed for at fortælle om alle de ting, som regeringen har gennemført, og alle de ting, som regeringen er i fuld gang med at gennemføre – i øvrigt for en stor dels vedkommende med et meget bredt flertal i Folketinget.
Vi har fra konservativ side altid været meget opmærksomme på gode forhold for familierne, og dermed for børnene.
Med den holdning har vi naturligvis også været med til at presse på for at få regeringen til at iværksætte en række initiativer.
Inden jeg kommer til alle de initiativer, der er iværksat i den forbindelse, vil jeg også lige nævne, at denne regering jo har gennemført markante opstramninger i straffeloven, så voldsmænd får en markant og mærkbar sanktion.
Vi har samtidig sikret, at voldsmænd, som skal afsone straffen i fængsel, får tilbudt kurser i rigtig adfærd, såkaldte cognitive skills, så de fremover kan begå sig uden at gribe til vold.
Vi har på det sociale område gjort en hel masse for at forebygge vold og for at samle op, hvis det alligevel skulle gå galt.
Og lad mig i den forbindelse lige nævne i parentes, at det jo viser sig, at pædagoger i skoler, daginstitutioner og fritidshjem faktisk er rigtig gode til at være opmærksomme på det.
Vi har også sat ind med hensyn til at sikre, at kommunerne reagerer på underretninger, og at sagsbehandlere er klædt på til at håndtere sager om vold mod børn og til at forebygge vold mod børn.
Regeringen er således inde på den helt rigtige kurs, og vi skal videre ad samme vej, for hver gang, et barn udsættes for vold, er én gang for meget.
Derfor skal vi videre, og vi skal sikre, at regeringens mange initiativer og tiltag også virker i praksis.
Når det ulykkelige sker, at børn udsættes for vold i familierne, har vi alle et ansvar for at underrette de sociale myndigheder, og det er vigtigt for mig igen at understrege, at vi alle har et ansvar.
Og når vi så indberetter til de sociale myndigheder, eller når børn selv retter henvendelse til kommunerne, skal kommunerne tage opgaven alvorligt.
Enhver henvendelse skal tages alvorligt, og der skal handles, og der skal handles hurtigt.
Derfor er det også godt, at netop denne regering har indført sagsbehandlingstider, så vi er sikre på, at der sker noget.
Specielt når børn selv retter henvendelse til kommunerne, er det helt uhørt, at der findes historier om kommuner, som bare har affærdiget barnet eller den unge.
Det må aldrig ske.
Alle sager skal tages alvorligt, og det er kommunens ansvar, at der bliver fulgt op på sagerne.
Der skal handling til.
Derfor er det også glædeligt, at regeringen har afsat betydelige midler til bedre uddannelse af fagpersoner, sagsbehandlere, så de rent fagligt er klædt godt på til at håndtere sager om vold og overgreb mod børn.
I den forbindelse vil kommunalreformen alt andet lige også betyde, at der vil være mulighed for specialisering i forvaltningerne, så der altid er en medarbejder, der er god til den type sager.
Med hensyn til den forebyggende indsats er der igangsat forsøg med forberedende forældrekurser, også kaldet »Klar til barn«, som skal forberede kommende forældre fra socialt udsatte grupper på rollen som forældre.
Og med hensyn til at undgå gentagelser er der lige afsat 40 mio. kr. til kvindekrisecentre via satspuljen.
Pengene skal bruges til bedre udslusning og opfølgning, så kvinderne ikke flytter direkte tilbage til den voldelige mand.
Et andet initiativ er et projekt til behandling af de mænd, der udøver vold, så de kan lære at begå sig uden at gribe til vold.
Så vi har strammet op på lovgivningen.
Vi har afsat midler til kampagner, til efteruddannelse, til krisecentre og til behandling af både ofrene og de voldelige mænd.
Afslutningsvis skal jeg lige nævne, at Det Konservative Folkeparti naturligvis støtter forslaget til vedtagelse, som vi er medforslagsstillere på.